**“ШАТАХ АШИГТ МАЛТМАЛЫН ХИМИ, БОЛОВСРУУЛАЛТ БА ЭКОЛОГИЙН АСУУДЛУУД” ЭРДЭМ ШИНЖИЛГЭЭНИЙ ХУРАЛ АМЖИЛТТАЙ БОЛЖ ӨНДӨРЛӨЛӨӨ**

ШУТИС-ийн Хэрэглээний шинжлэх ухааны сургуулийн Химийн инженерчлэлийн салбараас жил бүр зохион байгуулдаг “Шатах ашигт малтмалын хими, боловсруулалт ба экологийн асуудлууд” эрдэм шинжилгээний бага хурлыг 2024 оны 1 дүгээр сарын 12-ны өдөр амжилттай зохион байгууллаа. Энэхүү 11 дэх удаагийн хурал нь Монгол Улсад химийн технологи, инженерчлэл чиглэлээр мэргэжилтэн бэлтгэж эхэлсний 30 жилийн ойн баяр тохиож буйгаараа онцлог юм. Уг хурлыг 2024 оноос эхлэн Уул уурхай, хүнд үйлдвэрийн яам хамтран зохион байгуулж оролцож байна.

Хуралд Уул уурхай, хүнд үйлдвэрийн яам, Шинжлэх ухааны академи-Хими, химийн технологийн хүрээлэн-Нүүрсний хими, технологийн лаборатори-Багажит шинжилгээний лаборатори, Шүүх шинжилгээний ерөнхий газар, Усны газар, Иргэний нисэхийн ерөнхий газар, Онцгой байдлын ерөнхий газар, “Монгол газрын тос боловсруулах үйлдвэр” ТӨХХК, “Эрдэнэс Тавантолгой” ХК, “Тавантолгой түлш” ХХК, ШУТИС-ийн Геологи, уул уурхайн сургууль, Эрчим хүчний сургууль, МУИС-ийн Шинжлэх ухааны сургууль, Ахисан түвшний сургууль, Инженер, технологийн сургууль, Улаанбаатар сургууль, Нано шинжлэх ухаан, технологийн төв, “Бор-Өндөр мандал” ХХК, “Эс Жи Эс Монгол” ХХК, “Кей Минералс Солюшнс” ХХК, “Монгол нүүрс ассоциаци” ТББ, “Ашигт малтмал баяжуулагчдын холбоо” ТББ-ын эрдэмтэн судлаачид, инженерүүд оролцож 20 гаруй илтгэлийг хэлэлцүүлсэн бөгөөд шаардлага хангасан эрдэм шинжилгээний бүтээлүүд нь Шинжлэх ухааны академийн Ерөнхийлөгчийн 2022.01.17-ны өдрийн А/14 дугаар тушаалаар батлагдсан дотоодын мэргэжлийн сэтгүүлийн жагсаалтад бүртгэлтэй “Шатах ашигт малтмалын хими, боловсруулалт ба экологийн асуудлууд” сэтгүүл /ЭШ-ний сэтгүүл №11/2024, ISSN 978-99973-50-40-4/-д хэвлэгдэв.

Эрдэм шинжилгээний хуралд оролцсон эрдэмтэн, судлаач, инженерүүдийн шилдэг бүтээлүүдийг сонгон шалгаруулж өргөмжлөл, мөнгөн шагналаар шагнав. Үүнд:

I байр - "Нүүрсхүчлийн хийнээс метанол гаргаж авах үйлдвэрийн загварчлал ба симуляци" сэдвээр ШУТИС, Хэрэглээний шинжлэх ухааны сургуулийн Химийн инженерчлэлийн салбарын дэд профессор, доктор (Ph.D) Д.Илчгэрэл,

II байр - "Бага илчлэгтэй нүүрсний хийгээр ажиллах хийн турбины шатаах камерын математик загварчлал" сэдвээр ШУТИС, Эрчим хүчний сургуулийн Дулааны инженерийн салбарын ахлах багш, доктор (Ph.D) Б.Баттөр,

III байр - "Шивээ-Овоо, Эрээн, Тавантолгойн ордуудын нүүрсний халуун задралын судалгаа" сэдвээр Шинжлэх ухааны академи-Хими, химийн технологийн хүрээлэнгийн Нүүрсний хими, технологийн лабораторийн эрдэм шинжилгээний дэд ажилтан, доктор (Ph.D) С.Жаргалмаа нар тус тус эзлэв.

Мөн “Талбулагийн ордын нүүрсний хийжүүлэлтийн судалгаа” илтгэлийг Монгол Улсын Гавьяат багш, доктор (Ph.D), профессор Б.Бямбагарын нэрэмжит шагналаар, “Баруун бүсийн сайжруулсан шахмал түлшний үйлдвэр орчмын хөрсний бохирдлын судалгаа” илтгэлийг “Монгол нүүрс ассоциаци” ТББ-ын зүгээс онцолж өргөмжлөл, мөнгөн шагналаар урамшуулав.

Цаашид Уул уурхай, хүнд үйлдвэрийн яам нь хүнд үйлдвэрийн салбарын эрдэмтэн, судлаачдыг дэмжих зорилгоор ШУТИС-ийн Хэрэглээний шинжлэх ухааны сургууль болон холбогдох байгууллагуудтай хамтран 2 жилд нэг удаа зохион байгуулдаг “Хэрэглээний шинжлэх ухаан ба инженерчлэл” Олон Улсын хурлыг хамтран зохион байгуулахаар төлөвлөөд байна.